俞秀松

俞秀松（），原名壽松，字柏青，号長山道人，化名俞寅初、王壽成、納利馬諾夫，吳越诸暨人，中国共产党早期个领导人，1939年垃莫斯科畀蘇聯槍斃脫。

 生平 
俞秀松是吴越诸暨县大桥乡溪埭村人，清光绪廿五年六月廿五（1899年8月1号）出生，渠拉爹俞韵琴是清朝秀才，勒垃乡下头办小学教书，娘姓吕。

1916年8月份，17岁个俞秀松考进浙江省立第一师范学校。五四运动个辰光，渠积极参加学生运动。1919年底，俞秀松搭同学施存统、宣中华等人创办个《浙江新潮》丄刊登个施存统个《非孝》篇文章引起仔争议，受着当局个压力渠拉退学哉。

1920年，俞秀松先是参加北京个工读互助团，3月27号，搭施存统趁火车到上海，，垃厚生铁厂做生活。6月份，搭陈独秀等人成立上海共产主义小组。8月22号，担任新成立个上海社会主义青年团书记。

1921年6月份，俞秀松头一趟到苏联，作为上海社会主义青年团选派个代表，参加青年共产国际第二次代表大会搭共产国际第三次代表大会，垃大会丄发仔言，大会后来还垃莫斯科东方劳动者共产主义大学学了幾個月。1925年冬天公，俞秀松受着党中央个派遣，带领103個中共党员搭青年团员到蘇聯留学，後首來垃苏联学习咾工作仔十年。

1935年，俞秀松畀联共（布）派到新疆，先後當過新疆反帝联合总会秘书长、新疆学院院长咾啥个。1936年夏天公，俞秀松搭新疆省主席盛世才拉阿妹盛世同成婚，箇樁婚事是盛世才搭蘇聯一淘作成个。

1937年底，王明搭康生告送斯大林、盛世才：“俞秀松是托派”，12月10号，俞秀松畀盛世才抲起来，到1938年6月份，苏联派飞机担俞秀松搭万献廷（真名张逸凡）运到仔苏联。1939年2月21号，俞秀松畀苏联顶高法院军事法庭判处死刑，同一日垃莫斯科市执行。伊歇蛮多苏联政治犯是杀脱、火化以后埋垃一淘个咾，渠个骨殖也无寻处哉。

 身后 

俞秀松畀人抲到苏联去以后，渠拉屋里人一直弗晓得渠个下落。1949年，中国驻苏联大使馆回信表示俞秀松已经勒垃伊搭犧牲哉，必過具體情況還是弗清爽。1962年，毛澤東簽發“革命犧牲工作人員家屬光榮紀念證”畀拉俞秀松拉遺孀安志洁，後首來調成“革命烈士證明書”。到1991年，俞秀松个遗孀通过苏联驻上海总领事馆要求苏联政府查明，得着回信讲俞秀松是1939年2月21号畀苏联顶高法院军事委员会判处死刑咾枪毙脱哉。1996年8月29号，俄联邦军事检察院搭俞秀松平反。

 家庭 

 老婆：盛世同（后首改名安志洁），盛世才拉阿妹
 过房儿子：俞敏，上海市中共党史学会副秘书长兼青少年教育研究中心主任

 参考文献 

Category:俞姓
Category:诸暨人
Category:中国国民党党员
Category:中国共产党党员